Source: https://ispis.sk/judikatura/KSKE/1CoE155/2011
Timestamp: 2020-04-03 22:37:16+00:00
Document Index: 11541583

Matched Legal Cases: ['§ 56', '§ 374', '§ 56', '§ 57', '§ 61', '§ 212', '§ 214', '§ 214', '§ 218', '§ 224', '§ 142', 'súd ', 'súd ', 'Súd ', 'Súd ', '§ 56', '§ 374', 'súd ', '§ 56', '§ 57', '§ 61', 'súd ', 'súd ', '§ 212', '§ 214', '§ 214', '§ 56', 'súd ', '§ 218', 'súd ', '§ 224', '§ 142', 'súd ']

KSKE 1 CoE 155/2011 - iSpis
iSpis Judikatúra – KSKE 1 CoE 155/2011
KS v Košiciach, dátum 29.03.2012, sp.zn. KSKE 1 CoE 155/2011
§ 56 ods. 7 zákona č. 233/1995 § 374 ods. 4 OSP § 56 ods. 2 zákona č. 233/1995 § 57 ods. 1 písm. b) zákona č. 233/1995 § 61 zákona č. 233/1995 § 212 ods. 1 OSP § 214 ods. 2 OSP § 214 ods. 1 OSP § 218 ods. 1 písm. e) OSP § 224 ods. 1 OSP § 142 ods. 1 OSP
OSKE2 39ER1246/2010 KSKE 2CO239/2009 OSKE1 24C131/2003 6CDO122/2010
Súd: Krajský súd Košice Spisová značka: 1CoE/155/2011 Identifikačné číslo súdneho spisu: 7210210160 Dátum vydania rozhodnutia: 30. 03. 2012 Meno a priezvisko sudcu, VSÚ: JUDr. Ladislav Cakoci ECLI: ECLI:SK:KSKE:2012:7210210160.1
Uznesenie Krajský súd v Košiciach v exekučnej veci oprávneného: U. B., O.. XX.XX.XXXX, V. X. M., S. XX, zastúpeného JUDr. Melániou Knopovou, advokátkou, so sídlom v Košiciach, Štúrova 20, proti povinnému: E. E., O.. XX.XX.XXXX, V. X. M., D. X, zastúpenému JUDr. Rastislavom Belanským, advokátom, so sídlom v Košiciach, Hlavná 20, o vymoženie 1.256,23 eur s príslušenstvom, vedenej súdnym exekútorom JUDr. Ľubošom Sidorjákom, Exekútorský úrad Košice, Murgašova 3, Košice, pod č. EX/405/10, o odvolaní oprávneného, proti uzneseniu Okresného súdu Košice II, zo dňa 31.03.2011 č.k. 39Er/1246/2010-58 jednohlasne takto
Súd prvého stupňa napadnutým uznesením povolil odklad exekúcie do právoplatného skončenia konania o dovolaní proti rozsudku Krajského súdu v Košiciach zo dňa 11.11.2009 č.k. 2Co/239/2009, vedeného na Najvyššom súde Slovenskej republiky.
Toto rozhodnutie odôvodnil tým, že na základe návrhu oprávneného a žiadosti súdneho exekútora, bol vykonaním exekúcie poverený súdny exekútor JUDr. Ľuboš Sidorják. Exekučným titulom bol rozsudok Okresného súdu Košice I zo dňa 16.03.2009 č.k. 24C/131/2003-158 v spojení s rozsudkom Krajského súdu v Košiciach zo dňa 11.11.2010 č.k. 2Co/239/2009-199. Dňa 11.06.2010 podal povinný súdnemu exekútorovi námietky proti exekúcii a návrh na odklad exekúcie, okrem iného aj z dôvodu, že proti exekučnému titulu podal dovolanie. O tomto návrhu rozhodol vyšší súdny úradník Okresného súdu Košice II dňa 16.11.2010 č.k. 39Er/1246/2010-37 tak, že námietky povinného proti exekúcii zamietol, exekúciu v časti zastavil a návrh povinného na odklad exekúcie zamietol. Proti tomuto rozhodnutiu vo výroku o zamietnutí návrhu na odklad exekúcie podal v zákonnej lehote odvolanie povinný. Ostatné výroky napadnuté neboli, preto nadobudli právoplatnosť dňa 05.01.2011.
Súd prvého stupňa vec právne posúdil podľa § 56 ods. 7 zákona č. 233/1995 Z.z. o súdnych exekútoroch a exekučnej činnosti (ďalej len Exekučný poriadok) v spojení s § 374 ods. 4 O.s.p. a uviedol, že podaním odvolania povinným sa rozhodnutie Okresného súdu Košice II zo dňa 16.11.2010 č.k. 39Er/1246/2010-37 vo výroku o zamietnutí návrhu povinného na odklad exekúcie zo zákona zrušilo. Ďalej súd vec právne posúdil podľa § 56 ods. 2, 5, § 57 ods. 1 písm. b/, § 61 Exekučného poriadku a uviedol, že z predložených listín účastníkmi konania a súdnym exekútorom zistil, že povinný dňa 15.02.2010 podal na Okresnom súde Košice I dovolanie proti rozsudku Krajského súdu v Košiciach zo dňa 11.11.2009 č.k. 2Co/239/2009, ktorý je exekučným titulom. Konanie o dovolaní môže priviesť
zrušenie predmetného exekučného titulu, preto odklad exekúcie do právoplatného skončenia konania o dovolaní povolil.
Proti tomuto uzneseniu súdu prvého stupňa podal v zákonnej lehote odvolanie oprávnený a žiadal návrh povinného na odklad exekúcie zamietnuť. Uviedol, že Najvyšší súd Slovenskej republiky dovolanie povinného proti rozsudku Krajského súdu v Košiciach zo dňa 11.11.2009 sp. zn. 2Co/239/2009 odmietol. Uznesenie Najvyššieho súdu Slovenskej republiky o odmietnutí dovolania povinného zo dňa 28.02.2011 sp.zn.: 6Cdo/122/2010 nadobudlo právoplatnosť dňa 06.04.2011 a stalo sa vykonateľným dňa 11.05.2011. Konštatoval, že exekúcia je realizovaná na základe exekučného titulu, ktorý následne zrušený nebude. Žiadal tiež priznať náhradu trov exekúcie oprávneného, ako si ich uplatnil v písomnom podaní zo dňa 24.1.2011 a tiež náhradu za úkon právnej služby - odvolanie proti uzneseniu zo dňa 31.03.2011 č.k. 39Er/1246/2010 vo výške 38,12 eur.
Odvolací súd prejednal odvolanie oprávneného v rozsahu vyplývajúcom z ustanovenia § 212 ods. 1, 3 Občianskeho súdneho poriadku (ďalej len O.s.p.) , bez nariadenia pojednávania podľa § 214 ods. 2 O.s.p., pretože nejde o odvolanie proti rozhodnutiu vo veci samej podľa § 214 ods. 1 O.s.p., na prejednanie ktorej je potrebné nariadiť odvolacie pojednávanie, odvolanie smeruje proti uzneseniu a dospel k záveru, že toto je treba odmietnuť, keďže bolo podané proti uzneseniu, ktoré zaniklo.
Exekučným titulom v predmetnej exekúcii je rozsudok Okresného súdu Košice I zo dňa 16.03.2009 č.k. 24C/131/2003-158 v spojení s rozsudkom Krajského súdu v Košiciach zo dňa 11.11.2009 č.k. 2Co/239/2009-199, ktoré nadobudli právoplatnosť dňa 15.01.2010 a stali sa vykonateľnými dňa 21.01.2010. Vykonaním predmetnej exekúcie bol poverený súdny exekútor JUDr. Ľuboš Sidorják poverením č. XXXX XXXXXX * vydaným Okresným súdom Košice II dňa 30.04.2010.
Nakoľko však povinný podal proti rozsudku Krajského súdu v Košiciach zo dňa 11.11.2009 č.k. 2Co/239/2009-199, t.j. exekučný titul, dovolanie, sudca súdu prvého stupňa na návrh povinného napadnutým uznesením, povolil odklad exekúcie do právoplatného skončenia konania o dovolaní proti rozsudku Krajského súdu v Košiciach zo dňa 11.11.2009 sp.zn.: 2Co/239/2009, podľa § 56 ods. 2 Exekučného poriadku. Napadnuté uznesenie súdu prvého stupňa bolo vydané dňa 31.03.2011.
Najvyšší súd Slovenskej republiky rozhodol o dovolaní uznesením zo dňa 28.02.2011 sp.zn. 6Cdo/122/2010 tak, že dovolanie žalobcu (t.j. povinného) zamietol a žalovanému (t.j. oprávnenému) náhradu trov dovolacieho konania nepriznal. Toto rozhodnutie nadobudlo právoplatnosť dňa 06.04.2011, a teda týmto dňom zaniklo aj rozhodnutie o odklade exekúcie.
Na základe toho odvolaciemu súdu neostávalo iné, ako odvolanie oprávneného odmietnuť podľa § 218 ods. 1 písm. e/ O.s.p., keďže rozhodnutie napadnuté odvolaním zaniklo inak dňom právoplatnosti uznesenia Najvyššieho súdu SR, teda dňom 06.04.2011.
O trovách odvolacieho konania odvolací súd rozhodol podľa § 224 ods. 1 O.s.p. v spojení s ustanovením § 142 ods. 1 O.s.p. tak, že účastníkom nepriznal náhradu trov odvolacieho konania, pretože oprávnený podal odvolanie v čase, keď bolo konanie na Najvyššom súde už právoplatne skončené, o čom oprávnený v čase podávania odvolania vedel, keďže na túto skutočnosť v odvolaní aj poukázal. Podanie odvolania preto súd považuje za neúčelný úkon oprávneného a odmenu mu preto nepriznáva. Povinnému a súdnemu exekútorovi preukázateľné trovy tohto odvolacieho konania nevznikli, preto im neboli priznané.